Louise Elholm (V), 2025-12-10:
Jeg har glædet mig rigtig meget til at stå her i dag og holde den her tale.
Jeg har glædet mig, dels fordi det er første gang, jeg står her som ordfører på finansloven for Venstre, og dels fordi jeg synes, at det er en finanslov, man med rette kan være stolt af.
Den leverer nemlig både på, at det skal være billigere at være dansker, og på at fjerne byrder for virksomheder; der er både velfærd og skattelettelser.
Den skaber med andre ord balance.
Lad mig starte med en udfordring, som jeg ved fylder rigtig meget hos danskerne, nemlig hvor høje fødevarepriserne er blevet.
Selv om inflationen er lav og under kontrol, er priserne i supermarkederne fortsat betydelig højere, end de var for bare få år siden.
Det mærker danskerne i budgettet, det mærker danskerne i hverdagen.
Det er blevet dyrere for forældrene at fylde indkøbskurven op til familiens aftensmad, det er blevet dyrere for den unge at købe ind til filmaften med venneflokken, det er blevet dyrere for den ældre at købe ind til kaffebordet, når børnene kom på besøg, og det er blevet dyrere for den arbejdende dansker at købe ind til madpakken til frokostpausen.
Hverdagsøkonomien er noget, vi alle bekymrer os om: Kan vi virkelig får råd til det hele, når nu priserne er blevet så høje?
Den problemstilling er jeg og Venstre dybt optaget af, for det er ikke rimeligt, at helt almindelige danske familier ved middagsbordet skal fyldes med bekymring over de høje priser.
Derfor har regeringen sammen med vores gode venner i Det Konservative Folkeparti valgt at bruge den her finanslov på at lette presset på danskerne og styrke deres hverdagsøkonomi, for
når danskerne har svært ved at få enderne til at mødes, på trods af at de knokler, på trods af at de gør alt det rigtige, så er det et politisk ansvar at gøre det billigere at være dansker.
Og det bliver det også i det nye år, for en gennemsnitlig funktionærfamilie med to børn vil få over 15.000 kr. ekstra til sig selv næste år.
Det får de, bl.a. fordi den her finanslov banker elafgiften i bund i 2026 og i 2027, vi afskaffer afgifterne på chokolade og kaffe permanent, og vi sænker forældrebetalingen i daginstitutionerne.
Derudover byder 2026 også på indførelsen af vores historisk store personskattelettelser, fjernelsen af am-bidraget for unge under 18 år, og det kommer oveni, at vi allerede har genindført håndværkerfradraget og hævet servicefradraget.
Og listen fortsætter.
Vi har gjort det billigere at være pensionist.
Vi har allerede hævet ældrechecken med 3.100 kr. efter skat, og vi har sænket egenbetalingen på den mad, som ældre får leveret derhjemme af kommunen.
Og så får seniorer med op til 5 år til pensionsalder nu en endnu stærkere tilskyndelse til at fortsætte arbejdet.
Det er en idé, som De Konservative har bragt til bordet, og det er en god idé, som vi kun kan bakke helhjertet op om.
Alle disse skattelettelser betyder noget, og dem kan danskerne mærke.
Det er præcis den ansvarlige, borgerlige retning, som vi ønsker for Danmark.
Onde tunger vil sige, at denne finanslov med sit fokus på skattelettelser fokuserer for meget på at gøre danskerne rigere og for lidt på at gøre Danmark bedre.
Jeg kunne ikke være mere uenig.
For det handler faktisk slet ikke om pengene, det handler om tryghed.
Det bliver den ikke dårligere af, for vi sikrer samtidig flere penge til flere voksne i den daginstitution.
Det er et klart eksempel på, at skattelettelser og velfærd godt kan gå hånd i hånd.
Det er tryghed, når bedstemor og bedstefar roligt kan tage en ekstra tørn på arbejdsmarkedet, fordi vi gør det mere attraktivt for seniorer at arbejde.
Og det er tryghed, når oldemor og oldefar lidt længere nede ad vejen får en billigere kommunal madservice.